***Проект***

**Именуване на алея на Данов хълм (Сахат тепе) на името на известния пловдивски композитор и музикант Милчо Левиев**

**Вносител: Здравко Димитров – Кмет на Община Пловдив**

Съгласно чл. 26, ал. 3 и ал. 4 от Закона за нормативните актове, в законоустановения срок от 30 дни, Община Пловдив, чрез настоящото публикуване за обществена консултация, предоставя възможност на заинтересованите лица да направят своите предложения и становища по проект за решение: *Именуване на алея на Данов хълм (Сахат тепе) на името на известния пловдивски композитор и музикант Милчо Левиев* на e-mail адрес: culture@plovdiv.bg или в деловодството на Община Пловдив, пл. „Стефан Стамболов**“** №1.

**МОТИВИ**

**I. Обосновка за конкретната необходимост от приемане на решението:**

 В Община Пловдив е постъпило писмо от Сдружение за култура и образование „Милчо Левиев“ (вх.№ 22НЕТ4273/20.12.2022г.) с предложение една от алеите на Данов хълм (Сахат тепе) да бъде именувана на известния пловдивски композитор и музикант Милчо Левиев във връзка с културния принос в национален и международен план на изтъкнатият български творец.

 Милчо Левиев е роден в град Пловдив, завършва музикалното училище в Пловдив, а в последствие и Българска държавна консерватория – майсторски клас по композиция при проф. Панчо Владигеров. Милчо Левиев оставя трайна диря в развитието на музиката – джазова и класическа, и в културните институции, в които е работил. Кариерата си започва в Пловдивския драматичен театър. Работи и като диригент на Биг бенда на Българското национално радио, солист и диригент на Пловдивска и Софийска филхармонии, основател, солист и пианист на емблематичната за българския джаз формация „Джаз фокус 65“, с която участва на международни фестивали и концертни турнета в Монтрьо, Швейцария, Финландия, Франция и др.. Милчо Левиев постига известност като забележителен композитор, аранжор и инструменталист на оркестъра на Дон Елис и Били Кобъм, композитор и солист на Бевърли Хилс и Хюстън (САЩ), музикален ръководител на театралния център в Лос Анджелис. Лектор е по джазова импровизация и ръководи семинари и джаз школи в университети в САЩ и България. Има над 70 записа във филми като инструменталист, композитор и аранжор. Маестрото издава над 70 авторски албума и участва в над 500 със свои колеги от цял свят.

 Милчо Левиев е отличен с награда за Рапсодия „Орфей“ за пиано и оркестър, за най-добър диригент в САЩ и е почетен член на Американската национална конвенция за джазови педагози. Удостоен с орден „Стара планина“, както и е носител на орден „Св.Св. Кирил и Методий“. Почетен професор на Нов български университет и почетно звание „Доктор хонорис кауза“ на АМТИИ "Проф. Асен Диамандиев" – Пловдив за неговите изключителни заслуги в развитието на българския джаз и представяне на българската музика в целия свят.

Изтъкнатият български композитор и изпълнител неведнъж е подчертавал, че за него е чест и привилегия, че е кореняк пловдивчанин и че може чрез творчеството си да представи града с неговата история и самобитен колорит и дух. За това свидетелстват създадения в Пловдив Джаз фестивал и издадения в Япония албум „The man from Plovdiv“. Прахът на Милчо Левиев е разпръснат именно в родния му град.

**II. Цел на предложението за именуване на алея на Данов хълм на името на твореца**

Целта на предложението е, в навечерието на 85-та годишнина от рождението на Милчо Левиев, да бъдат обособени ключови места на памет и приемственост, а именно алеята на Данов хълм (Сахат тепе), започваща от ул. „Божидар Здравков“ стигаща до площадката с шадравана, да носи името на известния пловдивски композитор и музикант Милчо Левиев. Към настоящият момент Сдружение за култура и образование „Милчо Левиев“, заедно с учреден инициативен комитет, работят за популяризиране на творчеството на музиканта и създаването на нови културни и образователни продукти – представяне на творчеството на маестро Левиев в реална и цифрова среда чрез дигитална платформа и представяне на личността и творчеството му в учебна среда. Чрез именуването на алеята Община Пловдив ще надгради тази инициатива и ще отдаде заслужена почит на бележития съгражданин и творец.

**III. Финансови средства**

Именуването на алеята не е свързано с разходване на публичен ресурс и няма да създаде допълнителни финансови ангажименти за жителите на Пловдив. В близост до алеята няма жилищни сгради и реализирането на проекта няма има последващи въздействия, свързани със смяна на лични документи и допълнителни плащания за живущите в района.

**IV. Очаквани резултати**

Осъществяване на по-ефективна, устойчива и отворена към гражданите политика при естетизация на градската среда, в синхрон с българското и европейското законодателство и съхраняване на паметта за един виден пловдивчанин. Планираните дейности няма да нарушат режима на опазване на тепето, а ще допринесат за облагородяване на съществуващата архитектурна и природна среда и създаване на ново културно пространство.

При изготвяне на обосновката и мотивите за приемане на решението са спазени принципите на необходимост, обоснованост, предвидимост, откритост и съгласуваност.

Проектът на решение за *Именуване на алея на Данов хълм (Сахат тепе) на името на известния пловдивски композитор и музикант Милчо Левиев* е публикуван на официалната страница на Община Пловдив на……………………. 2023 г. При постъпване, в рамките на законовия 30-дневен срок за обществени консултации, на становищата по проекта, същите ще бъдат оповестени от вносителя преди приемането на акта от Общински съвет - Пловдив.

Предвид гореизложеното и на основание чл.21, ал.1, т.18 и ал. 2 от ЗМСМА и във връзка с чл.69, ал.1, т.1 и ал.2 от АПК, предлагам на Общински съвет - Пловдив да вземе следното

**РЕШЕНИЕ:**

**І.** Именува „Милчо Левиев“алеята, находяща се в УПИ I-521.1621, за озеленяване и природна защита-парк „Данов хълм“, кв. 65 по план на Централна градска част, гр. Пловдив.

**II.** Възлага на Кмета на Община Пловдив да предприеме необходимите действия по изпълнение на настоящото решение.

**Правни основания:** чл.21, ал.1, т.18 и ал. 2 от ЗМСМА, във връзка с чл.69, ал.1, т.1 и ал.2 от АПК.

**Фактически основания:** отдаване на обществено признание за заслугите на бележития музикант и композитор Милчо Левиев и превръщане на културата във фундамент за историческата памет на нашето съвремие

Приложения:

1. Писмо от Сдружение за култура и образование „Милчо Левиев“ (вх.№ 22 НЕТ 4273 от 20.12.2022 г.).
2. Схема на алея: УПИ I-521.1621, за озеленяване и природна защита-парк „Данов хълм“, кв. 65 по план на Централна градска част, гр. Пловдив.